
Sagt om Erik Brofoss

«Norsk arbeiderbevegelse har aldri hatt noe regjeringsmedlem med den kombinasjonen av faglig dyktighet og konstruktive evner som Erik Brofoss.»

Statsminister Oscar Torp på konferanse for A-presseredaktører i 1954. Gjengitt i Egil Helle: Oscar Torp – arbeidergutt og statsmann, Gyldendal 1982

«Jeg (har) en klokkerkjærlighet for statsråd Brofoss. Jeg beundrer en mann som har den evne til helt uredd aldri å la seg påvirke av verken kjensgjerninger eller andres meninger. Det er noe imponerende i det, som jeg av og til synes er forfriskende.»

Høyre-leder C.J. Hambro i stortingsdebatt om nordisk samarbeid 28. mai 1954

«Ingen annen enkeltperson har gjort så stor innsats når det gjelder gjenreisningen og nye tanker om den økonomiske politikken.»

Einar Gerhardsen i minnetale for Erik Brofoss på Arbeiderpartiets landsmøte 7. mai 1979

«Brofoss var en mester i å finne gode medarbeidere og var uvanlig flink til å stimulere de han rekrutterte.»

SSB-sjef og finansminister Petter Jakob Bjerve i sin bok Økonomisk planlegging og politikk, Det Norske Samlaget 1989

«Med sin faglige innsikt, sitt store engasjement og sin veldige arbeidsinnsats, etablerte Erik Brofoss seg som den helt dominerende person i de første etterkrigsårenes økonomiske politikk.»

Professor Einar Lie: Ambisjon og tradisjon. Finansdepartementet 1945– 1965, Universitetsforlaget 1995

«I ettertid har jeg ofte tenkt på at Deres oppfatninger kanskje var riktigere enn dem vi framførte fra bankens side.»

Banksjef Johan Melander i Den norske Creditbank i brev til Erik Brofoss i forbindelse med hans 70-årsdag i 1978

«Brofoss var en samfunnets tjener, hvileløst opptatt av landets framtid. Med han har Norge mistet en av sine beste.»

Statsminister Odvar Nordli i bisettelsen 15. mai 1979

«Brofoss er ofte rekna for etterkrigstidas mektigaste person etter Gerhardsen.»

Professor Håvard Teigen i Distriktspolitikkens historie i Norge, Cappelen Damm Akademisk 2019

«Ved siden av Einar Gerhardsen, står han for meg som den sentrale politiker i gjenreisningsperioden. Hans livsverk er ruvende, men også hans selvbevissthet.»

Sjefredaktør Arve Solstad i Dagbladet i omtale 21. juni 1978

«Den gangen Brofoss satt som finansminister, var det han som dominerte Norges Bank og den gangen han ble sjefdirektør i Norges Bank, var det han som dirigerte Finansdepartementet. Ole Myrvolls eksplisitte beundring for Brofoss, og hans villighet til å følge ham, bidrar til det.»

Redaktør Trygve J.B. Hoff i Farmand 13. juni 1970

«Brofoss var en av etterkrigstidens ledende økonomiske politikere. Ja, de fleste vil nok regne han som den fremste.»

Sentralbanksjef Knut Getz Wold: «I samarbeid», Norges Banks skriftserie 2017

«Som politiker er han av legning kompromissløs og som menneske mer enn alminnelig ansvarsbevisst og redelig.»

Einar Gerhardsen: Samarbeid og strid – erindringer 1945–55, Tiden 1971

«Selve arkitekten for gjenoppbyggingen var Erik Brofoss. Han skapte ikke bare moderne planpolitikk. Både folketrygden og distriktspolitikken springer ut fra han.»

Haakon Lie i intervju med Per Brunvand i Arbeiderbladet 20. september 1975

«Erik Brofoss er en av det moderne Norges store arkitekter.»

Stortingsrepresentant og leder i Nobelkomiteen Aase Lionæs

«Dermed blir herr Brofoss økonomisk diktator …»

Morgenbladet på lederplass 1. november 1947

«Sammenliknet med Erik Brofoss, framstår 1990-årenes finansog næringsministre som hovedbokholderne for de frie markedskrefter.»

Professor Alf Inge Jansen i «Strateger, politisk lederskap og den sosiale forankring» i Erik Rudeng (red.): Kunnskapsregimer, Pax forlag 1999

«Han har aldri glemt at han er sosialist.»

Einar Gerhardsen i 70-årsomtale av Erik Brofoss i Arbeiderbladet 20. juni 1978


«Den ensomme ulven»

Erik Brofoss var etterkrigstidas viktigste politiske strateg. Han la planen for gjenreisningen av landet og strategien for den sterke veksten i velstand og velferd fra 1945 til 1965. Han var blant de aller mektigste i arbeiderpartistatens storhetstid. Med sine ni år i regjeringen og sine seksten år som sentralbanksjef, satte han dype spor etter seg i det norske samfunnet.

Det kom mange forespørsler om å skrive en selvbiografi. Han sa nei til alle. Visesentralbanksjef Knut Getz Wold var budbringer for forlagene, men sentralbanksjefen var ikke til å rikke: «Alle selvbiografier forsøker å vrenge og vri fakta og informasjon til fordel for egen person», sa han.1

Selvbiografier kan lett bli til selvforherligelse; en samling av skryt og bortforklaringer mellom to permer. Også vi som skriver biografier kan gå i den fellen. Når det gjelder Brofoss, er det vanskelig å temme beundringen for denne mannen. Det er lett å bli så begeistret at betydningen overdrives og at svakhetene forsvinner.

Erik Brofoss hadde enorm arbeidskapasitet og tæl. Engasjementet var så sterkt, og spredte seg over så mange saksområder, at det er vanskelig å begripe at et enkelt menneske kunne overkomme det. Han mente selv at det var idretten som hadde gitt ham både kreftene og utholdenheten.

Når målene for politikken var fastlagt, mente han at virkemidlene langt på vei var et faglig spørsmål. Denne selvsikkerheten var typisk for den nye generasjonen av sosialøkonomer som satte så sterkt preg på etterkrigstida.

På det personlige plan grenset hans ubestikkelighet og nøkternhet til det maniske, slik det fortsatt berettes om i familien.

Som ung finansminister i Einar Gerhardsens første rene arbeiderpartiregjering, hadde han evne til å tenke nytt og sto bak mange av etterkrigstidas mest nyskapende politiske prosjekter. Det første nasjonalbudsjettet, som ble lagt fram i 1946, var en stor økonomisk-politisk innovasjon i nasjonal og internasjonal sammenheng, og Brofoss var arkitekten bak det hele. Nasjonalbudsjettet ble selve styringsredskapet i den norske planøkonomien.

Erik Brofoss manglet noen av de sosiale egenskapene de største politiske ledere og parlamentarikere har. I sosiale sammenhenger var han usikker og keitete. Han kunne grue seg i dagevis for representasjonsoppgavene som statsråd og sentralbanksjef.2 Mange oppfattet ham som lukket og distansert. Denne merkelige blandingen av intellektuell selvsikkerhet og personlig beskjedenhet gjorde mange usikre.

Strategen Brofoss var respektert både i og utenfor Arbeiderpartiet, men hadde ikke noen krets av tilhengere rundt seg og hadde få venner i politikken. De som sto ham nærmest, var den mangeårige justisminister og høyesterettsdommer O.C. Gundersen og handelsminister og seinere ambassadør Arne Skaug. Kontakten med Gundersen strakte seg helt tilbake til tida i London under krigen, der han bodde i kollektiv med ekteparet Brofoss.

Gjennom hele sin karriere hadde Erik Brofoss et nært samarbeid med økonomen Knut Getz Wold. De fulgte hverandre som skygger helt fra tida i London. Getz Wold var imidlertid aktiv Venstre-mann og de var derfor ikke partipolitiske forbundsfeller.

Det nærmeste politiske forholdet hadde Brofoss til Einar Gerhardsen, men han tilhørte ikke statsministerens private omgangskrets, slik mange andre arbeiderpartipolitikere gjorde. De to hadde hytte i nærheten av hverandre i Gudbrandsdalen, men omgikkes sjelden. Trygve Bratteli var nabo i leiegården i Ullevålsveien 58, men Erik Brofoss’sønn sier at det personlige forholdet mellom dem var «ikke-eksisterende».3

Han tilhørte ingen politisk krets eller gruppering i regjeringspartiet. Hvis man i det hele tatt kan snakke om en gruppering rundt Brofoss, måtte det være Sosialistiske økonomers forening, der han var formann i ti år. Det var imidlertid mer av et faglig forum enn en partipolitisk maktbase. Erik Brofoss var i realiteten en «ensom ulv» i det politiske livet i Norge.

På det private plan var Kongsberg-legen Bjarne Pytte og hans kone ekteparet Brofoss’ nærmeste venner. Pytte og Brofoss hadde gått på gymnaset sammen, og Kirsten Brofoss var venninne av Pyttes kone fra ungdommen. Gjennom mange år var det en tradisjon at familiene feiret nyttårsaften sammen hos Pytte i Kongsberg.

Den nære familien ble kjernen i Eriks privatliv. Kirsten var mer sosial og utadvendt enn sin mann, og han var avhengig av henne. De tre barna forteller om en far som, i motsetning til mange andre toppolitikere, var nærværende i deres liv. Mens barna var små, var han en leken pappa: På lørdagskveldene danset yngstedatter Unn ballett med faren i hans slitte treningsdrakt.

I det politiske arbeidet likte han seg best i de faglige diskusjonene i regjeringens økonomiske utvalg og med fagøkonomene i departementene og i Norges Bank. Det kunne lett bli enetaler og han var neppe noen god lytter. Petter Jakob Bjerve var bisitter i regjeringens økonomiske utvalg og har fortalt at møtene kunne arte seg som «seminarer med Brofoss som foreleser». Han kunne være skarp og direkte i diskusjonene og var fryktet for sine sarkasmer.

Han trivdes ikke i restauranten, på talerstolen og i korridorene i Stortinget eller i landsmøtesalene på Youngstorget, og tok seg ikke tid til alliansebygging gjennom småprat over kaffekoppene i Stortingsrestauranten. «Det trengs en annen legning enn min for å drive parlamentarisk arbeid», skrev han til Einar Gerhardsen.4 Han var aldri folkevalgt politiker og søkte seg verken mot Stortinget eller kommunestyrer.

Erik Brofoss var ingen kompromissets mann. Han sto fast på synet om at hvilke tiltak som måtte iverksettes for å nå de politiske målene, langt på vei var et rent faglig spørsmål. «Kompromissløs», sa Einar Gerhardsen, og hans venn, justisminister O.C. Gundersen, sa under en budsjettdiskusjon i regjeringen: «Men du er vel ingen diktator, Erik …»5

Han har selv kalt sin økonomiske politikk «Det aktive grunnsynet». Staten skulle ta en aktiv rolle for å nå målene for den økonomiske utviklingen. Og målene for politikken hadde han selv formulert i arbeiderpartiregjeringens tiltredelseserklæring i november 1945: «Full sysselsetting, økonomisk vekst og rettferdig fordeling». Det ble en gjenganger i alle partiprogrammer og langtidsprogrammer til 1965.

Hovedstrategien for vekst og velstand i Norge ble lagt i det første langtidsprogrammet i 1948 og tok sikte på å flytte arbeidskraft fra de lavproduktive primærnæringene (jordbruk, skogbruk og fiske) til industri og tjenesteyting. Dette drev velstandsøkningen, men førte også til store folkeflyttinger fra bygdene til byer og tettsteder. Denne sentraliseringen måtte balanseres med en aktiv distriktspolitikk, mente Brofoss, og han regnes som grunnleggeren av distriktspolitikken i Norge. «Det aktive grunnsynet» inneholdt ingen økonomisk-politiske doktriner og virkemidlene ble tilpasset de aktuelle utfordringene.

Pragmatismen kom også til uttrykk i rentepolitikken. Brofoss utformet lavrentepolitikken i 1946, men var også den som overbeviste Einar Gerhardsen om at renten måtte økes med hele ett prosentpoeng (fra 2,5 prosent til 3,5 prosent) i forbindelse med de såkalte «februartiltakene» i 1955.

Brofoss ville ha en sterk statlig rolle i økonomien, men hadde et pragmatisk syn på statlig eierskap. Det ble ingen omfattende sosialisering av næringslivet i Norge etter krigen. Den korporative samarbeidsmodellen som preget Fellesprogrammet, det tverrpolitiske dokumentet om gjenreisning etter krigen, ble ikke realisert slik det var forutsatt, men det var et tett samarbeid med næringslivet.

I næringspolitikken la han stor vekt på bedriftsøkonomiske hensyn og at det måtte skapes lønnsomme bedrifter. Han trakk seg som styreleder i Distriktenes utbyggingsfond i protest mot at Industridepartementet presset fondet til å gi støtte til bedrifter som etter hans mening ikke hadde livets rett.

Han søkte makt, men det var ikke noe ønske om posisjoner i seg selv som motiverte ham. Det var muligheten til å styre samfunnsutviklingen. På sine eldre dager la han sin elsk på Olof Palme-sitatet «politik är att vilja».6

I etterkrigstida var Einar Gerhardsen den store politiske lederen, men Brofoss var den viktigste strategen. De var avhengige av hverandre. Uten Gerhardsens fulle støtte, ville Brofoss vært som «en fisk på tørt land». Og uten Brofoss’ ideer og forslag, ville Gerhardsens prosjekt vært fattigere på politisk innhold. Gerhardsen ble en gang spurt om hvilke medarbeidere og rådgivere som hadde hatt størst betydning i hans 16 år som statsminister. Han nevnte bare ett navn: Erik Brofoss.7

Etterkrigstida i Norge blir ofte oppfattet som en politisk idyll, preget av regjeringer med solid flertall i Stortinget og større samhold og fellesskap enn i dag. Denne biografien viser at det er et fortegnet bilde av historien. Det var mange tøffe politiske konflikter og kamper også i denne tida. De hardeste og mest uforsonlige foregikk innenfor Arbeiderpartiet.

Erik Brofoss avsluttet sitt eget liv 6. mai 1979. Det har aldri kommet noen forklaring på denne dramatiske handlingen. Kanskje skyldtes det en følelse av at hans livsprosjekt var kommet i utakt med tida.

Brofoss er ikke glemt. Ingen som er opptatt av det moderne Norges økonomiske og politiske historie, kommer utenom ham. Det er et hull i fortellingen om det moderne Norges utvikling at det ikke foreligger en biografi om denne mannen. Jeg har gjort mitt beste for å fylle det hullet.

Helge Røed


En ny mann i en ny tid

Mandag 5. november 1945 var en kjølig høstdag i Oslo. I Slottsparken hadde bladene falt av trærne og dekket bakken. Det hadde vært kuldegrader på natta, men det ble et par varmegrader utpå dagen. Vinteren begynte å nærme seg, men det første snøfallet var ikke kommet ved værstasjonen på Blindern.

Kong Haakon og hans familie hadde 7. juni flyttet inn igjen på Slottet etter flukten under krigen. Vidkun Quislings rikskanselli hadde holdt hus der siden 1942. Slottet var nedslitt og ramponert etter de norske nazistenes bruk under krigen. Det gikk mange år før det ble en skikkelig oppussing.

Kong Haakon VII hadde denne dagen sitt første statsråd med den nye regjeringen. Einar Gerhardsen hadde vært statsminister i samlingsregjeringen siden 23. juni og fortsatte som statsminister for den rene arbeiderpartiregjeringen.

Medlemmene av Einar Gerhardsens andre regjering kom ved middagstider ut på Slottsplassen i sine slitte vinterfrakker. De nye statsrådene kom slentrende ut av Slottet, og det var verken oppstilling for fotografering eller blomsteroverrekkelse. De var mest opptatt av å komme i arbeid.

En av de nye statsrådene var Erik Brofoss. Den magre 37-åringen med den store hårmanken raget et hode over de andre.

Bare de ivrigste friidrettsentusiastene kjente navnet på forhånd. I begynnelsen av 1930-årene var han en av Norges mest lovende friidrettsutøvere – med 10,8 som personlig rekord på 100 meter.

Det var en ukjent avdelingssjef ved likningskontoret i Oslo som overtok som finansminister. Han hadde ingen politisk erfaring eller regjeringserfaring. Under normale forhold ville aldri en slik mann ha blitt finansminister. I 1945 var ingenting normalt i politikken i Norge.

Stortingsvalget 8. oktober 1945 skapte grunnlaget for den nye regjeringen. Arbeiderpartiet gikk litt tilbake fra valget i 1936, men fikk likevel rent flertall på Stortinget. Det var fordelingen av stemmer mellom valgkretsene som gjorde utslaget.

Kommunistene, som ikke hadde vært representert på Stortinget før krigen, kom inn med elleve representanter. Det hadde sammenheng med beundring for Sovjetunionens krigsinnsats. Sammenliknet med valget i 1936, økte Arbeiderpartiets og NKPs andel av stemmene med til sammen ti prosentpoeng. Det er uttrykk for en bemerkelsesverdig venstredreining blant velgerne.

Høyre, Venstre og Bondepartiet gikk tilbake, mens Kristelig Folkeparti, som et nytt parti, fikk 7,9 prosent av stemmene. I Stortinget kom det inn mange unge og nye representanter denne høsten. Mange av veteranene fra før krigen hadde falt fra eller blitt for gamle. Det åpnet muligheter for en ny generasjon.

Deltakelse i motstandskampen var regnet som en selvstendig kvalifikasjon i alle partier. Også standpunktene i de omdiskuterte voteringene i Stortinget sommeren 1940 spilte en rolle. I Arbeiderpartiet var parolen at de som hadde stemt for å be kong Haakon VII om å abdisere og Nygaardsvolds regjering om å gå av, ikke skulle renomineres. Det var bare Oppland Arbeiderparti som renominerte «ja-menn», men de hadde hatt viktige roller i motstandsbevegelsen i fylket.1

I de borgerlige partiene var det ingen nevneverdig politisk aktivitet under okkupasjonen, verken i Norge, i konsentrasjonsleirene i Norge og Tyskland eller i eksilmiljøene i Stockholm, London eller USA.

Den politiske stemningen i Norge inngikk i et større mønster. I løpet av krigsårene hadde det i alle land bygd seg opp forventninger om et nytt og bedre samfunn når krigen var over. Folk ville ikke tilbake til mellomkrigstidas økonomiske kriser, massearbeidsledighet og sosiale nød. Det mest overraskende var at Winston Churchill og hans konservative parti mistet sitt flertall i Parlamentet ved valget sommeren 1945 og at den radikale Labour-regjeringen, med Clement Attlee som statsminister, tok over.

Erik Brofoss var ukjent, men ikke uforberedt på oppgaven. Han hadde vært ekspedisjonssjef for London-regjeringen, med ansvar for planlegging av gjenreisningen av landet.

Da han kom hjem igjen til Norge i mai 1945, gikk han tilbake til sin stilling som avdelingssjef ved Oslo likningskontor. I august ble han spurt av statsminister Einar Gerhardsen om å bli formann for Det økonomiske samordningsrådet. Rådet hadde i denne perioden en sentral rolle i gjenreisningspolitikken. Han vegret seg, og det endte med at Brofoss ble nestformann. I praksis kom han til å fungere som formann i Samordningsrådet og ble nærmere kjent med Gerhardsen. Med en viss rett blir det hevdet at Brofoss fungerte som finansminister allerede før han ble utnevnt.2

Han ble også engasjert i utredningsarbeid for Arbeiderpartiet og hadde vært med på å lage det økonomiske programmet foran stortingsvalget høsten 1945.

Det kom likevel som en stor overraskelse både på ham selv og andre at han ble bedt om å bli finansminister. Det var ikke rart at mange stilte spørsmål om hvorvidt en helt ukjent mann kunne aksle ansvaret for selveste Finansdepartementet.

Brofoss var ikke den eneste ukjente og uerfarne politikeren i Gerhardsens rene arbeiderpartiregjering. Nesten ingen av dem hadde gjort seg politisk bemerket før krigen. De nye statsrådene hadde beskjeden erfaring fra rikspolitikken. Ingen av dem hadde vært på Stortinget og ingen hadde erfaring fra regjeringsarbeid. Det var en ny tid og det var nye menn som trådte fram på den politiske hovedscenen.

Deltakelse i motstandskampen var en viktigere kvalifikasjon enn parlamentarisk erfaring. Mange av regjeringens medlemmer hadde vært i tysk fangenskap, andre hadde rømt fra landet eller levd i dekning på grunn av frykt for arrestasjoner.

Statsministeren selv hadde sittet i tysk fangenskap i konsentrasjonsleiren Sachsenhausen fra 1942 til 1944 og satt på Grini fram til freden i 1945.

Også sosialminister Sven Oftedal, samferdselsminister Nils Langhelle og utenriksminister Halvard Lange kom fra fangenskap i Sachsenhausen. De hadde vært utsatt for enorme fysiske og psykiske påkjenninger.

Den nye finansministeren Erik Brofoss og den nye justisministeren O.C. Gundersen måtte rømme ut av landet og hadde arbeidet for den norske regjeringen i London. Handelsminister ble fagforeningsmannen Lars Evensen, som hadde rømt til Sverige og vært sjef for Det norske flyktningkontoret i Stockholm.

Den nye forsvarsministeren, den 30 år gamle Jens Chr. Hauge, var sjef for Milorg og hadde vært i dekning i flere år. Rektor Kaare Fostervoll fra Kristiansund ble kirke- og undervisningsminister og hadde spilt en viktig rolle i lærernes motstandskamp.

Selv om de nye statsrådene hadde liten politisk erfaring, skortet det ikke på akademisk kunnskap i regjeringen. Einar Gerhardsen selv hadde bare folkeskole og et liv i politisk arbeid bak seg, men han valgte mange statsråder med solid akademisk utdanning. Erik Brofoss var både jurist og økonom. Det var fem jurister, to filologer, en lege og en sosialøkonom i regjeringen.

Den 37 år gamle finansministeren flyttet inn i det ærverdige kontoret i 3. etasje i Det gamle regjeringsbygget i Akersgata. Han overtok et finansdepartement som var svakt organisert for å ta styringen over økonomien etter krigen. Departementet hadde ingen økonomer i sin stab og landet var uten statsbudsjett. Oppgaven var mye større enn å få vedtatt et statsbudsjett; Norge skulle gjenreises og superinflasjon, massearbeidsledighet og kaos i pengeforholdene truet. Mange europeiske land opplevde det etter andre verdenskrig. I løpet av et par uker fikk Brofoss opprettet et nytt kontor i departementet, der han personlig rekrutterte inn en gruppe av unge og dyktige sosialøkonomer.

Økonomien var den største utfordringen for den nye regjeringen, og tiltredelseserklæringen handlet mest om det. Det er lett å kjenne igjen Erik Brofoss’ penn i teksten. Gjenreisningen skulle skje etter en samlet plan, som han kalte «nasjonalbudsjett». Det skulle være selve verktøyet i den norske planøkonomien. De strenge reguleringene av forbruket skulle fortsette og prisene stabiliseres.

Regjeringserklæringen var selve plattformen for politikken, og Brofoss la sterkt engasjement i arbeidet med den. Einar Gerhardsen har fortalt at noen av regjeringens medlemmer var samlet i Statsministerboligen i St. Olavs gate for å finpusse teksten. Etter at Erik Brofoss hadde gått, kom noen på at det kanskje ville være lurt å få en utenforstående til å gå gjennom språket. Det ble enighet om at O.C. Gundersen skulle ringe forfatteren Sigurd Hoel og be om hjelp. Han sa seg villig. Neste dag dukket Hoel opp, satte seg ved statsministerens skrivebord og gikk igjennom teksten. Han fant ingen grunn til endringer, men la igjen en lapp med forslag om å ta inn noen formuleringer om yrkesskolene, som han mente det var viktig å få med.

Erik Brofoss var en alvorlig og korrekt mann og ble sint da han fikk høre hva som hadde skjedd. Han insisterte på at det «måtte forbli en dyp hemmelighet». Einar Gerhardsen røpet «hemmeligheten» i sin selvbiografi et kvart århundre seinere og skrev at Brofoss «har visst aldri tilgitt oss vår lettsindighet».3

Brofoss henfalt sjelden til lettsindigheter og hadde et vitenskapelig forhold til politikk. Hans taler var ofte fagøkonomiske redegjørelser om statistikk, utfordringer og nødvendige tiltak. Det lå likevel et sosialt engasjement i bunnen for de fagøkonomiske redegjørelsene: «Krigen ble ikke kjempet for et fåtalls rettigheter. Gjenreisningskampen kan ikke vinnes hvis ikke de vi kaller til innsats, er overbevist om at det ikke bare tjener fåtallets interesser, men kommer hele samfunnet til gode», sa han i finansdebatten i Stortinget vinteren 1946.4

Dette moralske engasjementet ble formulert av Brofoss og var en sentral del av Einar Gerhardsens regjeringsprosjekt. Det traff samfunnsånden. Einar Gerhardsen skal i sin pensjonisttilværelse ha gitt uttrykk for at det moralske engasjementet for et mer rettferdig samfunn var grunnlaget for den sterke posisjonen Arbeiderpartiet fikk i de første årene etter krigen.5


DEL 1



De formende årene


Kongsberg–Oslo–Kviteseid–Oslo 1908–1941

Røttene

Erik Brofoss ble født 21. juni 1908 i Kongsberg. Foreldrene var Karl og Grete Brofoss. Det var ti års aldersforskjell mellom foreldrene. Da de giftet seg i 1905, var faren 34 år og moren 24 år. Etter tre års ekteskap kom Erik til verden.

Han vokste opp som enebarn, og det var ikke mange andre barn i Gamlegrenda i Kongsberg.

Han har selv sagt at han var en veslevoksen gutt, som snakket mest med sine foreldre. Han fikk høre mye om foreldrenes egen oppvekst. Både hans mor og far ble «satt bort» som barn for å tjene på noen av de store gårdene i Lågendalen – faren da han var syv år gammel, og moren da hun var ti år gammel. Deres fortellinger om oppvekst og slekt satte dype spor hos gutten.

På morssiden hadde de fleste vært husmenn under prestegården Efteløt i Lågendalen eller leilendinger under Treschow-Fritzøe. Hun var et av tretten barn på husmannsplassen Hellingsrud i Lardal. Da hun ble «satt bort» som tjenestejente, var lønna kost, losji og et par sko. Klær måtte familien holde. Som femtenåring fikk hun post som tjenestejente på Svarstad Ysteri. Der ble hun seinere ysterske, en jobb hun hadde til hun giftet seg. Lønna var 13 kroner måneden og fritt husvære. Hun fikk en liter melk om dagen, men måtte ellers holde seg selv med både kost og klær.

På farssiden hadde de fleste vært sølvverksarbeidere i Kongsberg eller husmenn i traktene omkring. Faren var et av ti barn på husmannsplassen på Brufoss i Lardal.1 Som syvårig tjenestegutt fikk han kost og losji, men verken klær eller sko. Lønn var det ikke snakk om. Som niåring flyttet han til en annen gård, der betalingen var ti øre dagen. Som femtenåring ble han satt til å kjøre tømmer med hest og slede på gården Øvre Skjerven. Som syttenåring ble han selvstendig skogsarbeider og kunne tjene opptil fem kroner dagen. Det var harde tak i skogen, og hogstfeltene lå ofte langt unna bostedet. En gang vasset han uten ski i høy snø de syv milene fra Luksefjell via Skien hjem til Brufoss for å feire jul.

Hele Erik Brofoss’ slekt tilhørte det jordløse bygdeproletariatet, og hans forfedre hadde vært husmenn, skogsarbeidere, sølvverksarbeidere og tjenestefolk på gårdene. «Felles for dem alle er at de har vært småkårsfolk. De fleste av dem hadde et fattigslig og slitsomt liv i kampen for en kummerlig tilværelse», skriver Erik Brofoss om sin slekt.2

Fortellingene om barna som ble «satt bort» er hjerteskjærende. Denne formen for barnearbeid var vanlig på bygdene i Norge. Det var en livsnødvendighet for de store fattige barnefamiliene å «sette bort» barna, og de ble billig arbeidskraft på de større gårdene. Det har vært lite forskning på denne delen av sosialhistorien.3 En av årsakene kan være at kildegrunnlaget er dårlig. De fleste avtaler om slik bortsetting ble inngått direkte mellom barnas foreldre og eierne av de større gårdene. I de delene av landet der gårdsbrukene og den sosiale avstanden var mindre, som på Sørlandet og Vestlandet, ble barna ofte satt bort til familie eller venner. Men i flatbygdene på Østlandet og i Lågendalen, med store gårder og store grupper av jordløse, ble barna satt bort til fremmede. Det førte selvsagt til at savnet av foreldre og søskenflokken ble mye større. Mange som studerer sin egen slekts historie, får bekreftelse på det.4

Foreldrenes fortellinger fra deres oppvekst og hans egen slektsgransking skapte sosialt engasjement hos Erik Brofoss. Han visste hvor han kom fra og var helt uten romantiske forestillinger om «gode gamle dager» i Bygde-Norge.

Oppveksten

Erik Brofoss fikk en tryggere og bedre oppvekst enn sine foreldre. Faren hadde fått ord på seg som en kyndig og pålitelig tømmerfløter og skogsarbeider og ble oppsynsmann for fløtingen i Lågen fra Kongsberg til Larvik. Den lille familien fikk en økonomisk trygghet ingen i deres slekt hadde hatt før dem.

De hadde det mer romslig økonomisk enn mange andre i Kongsberg, men levde sparsomt og forsiktig. De var selvberget med det meste av mat og klær. Hans mor sydde, stoppet, vasket, syltet og bakte.

I 1910 kjøpte foreldrene en eiendom i Gamlegrenda, som var et av flere åpne jordstykker rundt Kongsberg, der mange av sølvverksarbeiderne bodde. De hadde noen jordlapper og kunne holde seg selv med poteter, melk, kjøtt og egg. Slik var det i de tyske gruvedistriktene og slik ble det i Kongsberg. Det var en tradisjon de tyske sjefene ved Sølvverket hadde tatt med seg fra hjemlandet.

Huset i Gamlegrenda ble «det sted på denne jorden jeg alltid trives best», sa Erik Brofoss i et intervju på sine eldre dager.5 I løpet av livet bodde han ellers i storbyer som Oslo, London og Washington DC. Etter morens død overtok han selv huset, og det ble et sted der han og kona tilbrakte mye tid på sine eldre dager.

Erik hadde mange barnesykdommer og moren var bekymret for sitt eneste barn. Alle gutter i Kongsberg gikk barbeint i sommerhalvåret, men ikke Erik. Da han var ni år gammel, tagg han sin engstelige mor om å få slippe skoene. Første dagen uten sko tråkket han på en hoggorm og ble bitt. Det skal ha stått om livet i flere dager. Etter det gikk han aldri noen gang barbeint og hadde skrekk for slanger så lenge han levde.6

Da Erik Brofoss begynte på folkeskolen, fikk han flere kamerater og trivdes godt på skolen. En av klassekameratene var skihopperen Sigmund Ruud, som var den nest eldste av de tre berømte Ruud-brødrene fra Kongsberg.

Ruud-brødrene, Erik Brofoss og flere andre drev lek og allsidig trening på Ruud-familiens hytte i Gamlegrendåsen, like ved Eriks barndomshjem. Svømming i tjernet, terrengløp, turn og andre aktiviteter la et godt allsidig grunnlag for mer spesialisert idrett. Mens de gikk på folkeskolen, dannet de Gamlegrenda Idrettsforening eller «Gærnegrendas Idrettsforening», som de brukte å kalle den.

Erik Brofoss viste gode evner allerede på folkeskolen og ønsket mer skolegang. Å la sønnen få videre utdannelse ut over den obligatoriske folkeskolen var et løft for familien. Etter 5. klasse på folkeskolen begynte han på middelskolen. Han fikk gode karakterer og etter middelskolen begynte han på gymnaset i Kongsberg. Han var ivrig i skolearbeidet og hans far skal ha vært bekymret for hva det skulle bli av gutten som satt så mye over bøkene.7

Hjembyen i kriseårene

Virksomheten på Sølvverket, som var grunnlaget for byen, gikk i bølger og var liten da Erik Brofoss vokste opp. Også våpenfabrikken hadde dårlige tider og arbeidsledigheten var stor i byen og distriktet.

For å redusere arbeidsledigheten i byen ga politikerne i Kongsberg økonomisk støtte til ungdom som ville flytte til utlandet. I bystyret var det heftige diskusjoner om størrelsen på tilskuddet til dem som ville emigrere til Canada. Mange av Erik Brofoss’ jevnaldrende fikk støtte for å reise. Brofoss reagerte sterkt på at kommunen sendte kameratene ut av landet for å få arbeid, når det var så mange uløste oppgaver i hjemlandet.

En av dem som dro, var Henry Harm, som han holdt kontakt med gjennom hele livet.8 Harm fikk arbeid i treforedlingsindustrien på østkysten av Canada og ble tillitsmann i den canadiske fagbevegelsen, først på sin egen arbeidsplass og seinere både regionalt og nasjonalt. Harm ble til slutt den fremste tillitsmannen for Canadian Labour Congress (tilsvarende norsk LO) i Atlanterhavsregionen. De brevvekslet med hverandre og møttes også under hans besøk i Norge. Mens Erik Brofoss var styremedlem i aluminiumsselskapet Alcan, som hadde sitt hovedkvarter i Canada, traff de hverandre også der.

Det ble også drevet omfattende nødsarbeid i Kongsberg. På vei til skolen passerte Brofoss ofte en flokk på 50–60 arbeidsløse ungdommer, som var satt til å «pukke» stein for veibygging. Han reagerte på at en maskin som kunne knuse store steiner til pukk, sto ved siden av dem. Den kunne ha gjort hele jobben og de arbeidsløse ungdommene kunne gjort nyttigere ting. «For meg ble det et varig eksempel på innholdsløst tiltaksarbeid», sa Brofoss seinere.9

Arbeidsledigheten i Kongsberg vakte samfunnsengasjementet, og han ble politisk radikal. Som gymnasiast regnet Erik Brofoss seg som sosialist og sto til venstre for Arbeiderpartiet. Han var interessert i Kommunistpartiet og tegnet et prøveabonnement på Norges Kommunistblad. Brofoss likte ikke det han leste. «Formuleringene var oppblåste og bombastiske og beskrivelsene av de faktiske forhold var overdrevne og fjerne fra den hverdagen jeg kunne iaktta rundt meg», skrev han mange år seinere. Som gymnasiast forsøkte han å lese Karl Marx på originalspråket. Det var dømt til å mislykkes. «Makan til pedantisk og konstruert språkføring. Men jeg fant fort ut at det måtte være noe galt med selve ideene», skriver Brofoss.10

Da han var 17 år gammel, fikk han hjelp av redaktør Bakke i arbeideravisen Fremtidens Kongsberg-kontor til å få Martin Tranmæl til byen. Tranmæl holdt foredrag i gymnassamfunnet, men Brofoss husket seinere ikke noe særlig av innholdet i Tranmæls tale. Det var mannens framtreden som gjorde inntrykk: «Det personlige engasjementet, intensiteten i troen på Saken og de brennende øynene som hver enkelt i forsamlingen følte var rettet på seg.»11

Til examen artium fikk han en stiloppgave han likte godt: «Godt og ondt som følge av økonomiske nedgangstider». Han fant imidlertid ikke noe «godt» ved nedgangstidene, men skrev mye om de problemene arbeidsledigheten skapte. Etter sensorenes mening var det feil forståelse av oppgaven. Han burde hatt med i stilen at nedgangstidene kunne føre med seg «takknemlighet, sparsommelighet og andre dyder».12

Hans eksamensstil fikk bare karakteren «Tilfredsstillende», til hans egen skuffelse og lærernes store overraskelse. Han fikk ellers «Meget godt» i alle fag og hadde følt seg sikker på god karakter også i norsk stil.13

Erik Brofoss aksepterte aldri at han hadde bommet på artiumsoppgaven. Han så aldri noen «goder» ved økonomiske nedgangstider og arbeidsledighet.

Friidrettsstjernen

Ved siden av skolegangen var det idrett og trening som dominerte i unge år. Idrettsinteressen startet i guttegjengen. Ruud-brødrene satset på ski, mens Erik Brofoss satset på friidrett. Ruud-brødrene gjorde Kongsberg til Norges og verdens skihovedstad. De hentet hjem mange OL-medaljer og VM-medaljer til Kongsberg. Og Erik Brofoss hevdet seg helt i toppen i norsk friidrett.

Hans aktive idrettskarriere startet da han var 16 år gammel og deltok i et gymnasiaststevne i Kongsberg Idrettsforenings regi.14 Der ble han nr. 2 i høydehopp, nr. 3 i lengde og nr. 4 i tresteg.

Han var ikke helt i toppen nasjonalt, men resultatene var så gode at han bestemte seg for å gjennomføre et hardt treningsprogram i sommerhalvåret. På vinteren var det skole og studier. Mulighetene til helårstrening i friidrett var begrenset, og som alle andre idrettsutøvere den gangen var Erik Brofoss en ren amatør.

Med sine 186 cm på strømpelesten og 60 kilo var han så høy og tynn at det vakte oppsikt. «Folk lo åpenlyst av meg og det var jo litt leit den gangen, men nå bare ler jeg av det», fortalte Erik Brofoss i et intervju i 1965.15 Hardtreningen ga gode resultater. Da han var 18 år, og fortsatt tilhørte «junior 19», kom navnet hans på listene over de beste friidrettsresultatene i Norge.16

Det var som sprinter han gjorde det best. 20 år gammel i 1928 stilte han i norgesmesterskapet i friidrett på Bislett. Han ble nummer to på 100 meter i seniorklassen, kun slått av den fire år eldre Agnar Hagen. Brofoss ledet klart de første 80 meterne, men ble så vidt slått på målstreken. I 1928 satte han også personlig rekord på 60 meter med tida 6,8. Det var tangering av norgesrekorden.

1931 ble det beste idrettsåret for Erik Brofoss. I august satte han sin personlige rekord på 10,8 på 100 meter under et stevne i Kongsberg og sin personlige rekord på 200 meter på 22,4 under et stevne i Drammen. Under en landskamp i friidrett mellom Norge og Sverige i Stockholm stilte han for Norge på 100 meter og 1000 meter stafett. En av de andre på det norske landslaget var den seinere kirke- og undervisningsminister Helge Sivertsen, som kastet diskos.

Det så lovende ut fra begynnelsen av 100-meteren, men etter 60 meter fikk han en strekk i leggen. Den var så smertefull at han bare så vidt greide å fullføre løpet. Agnar Hagen vant 100-meteren og Brofoss kom på 4. plass med tida 11.2.17 Det satte et punktum for hans mest aktive idrettskarriere. Etter skaden i Stockholm deltok han i noen stevner, men satset ikke like hardt.18

Erik Brofoss’ resultater som sprinter sto seg godt i mellomkrigstida. Hva han kunne ha drevet det til som friidrettsmann, blir bare spekulasjoner, men han var regnet som et stort talent.

Det var spenst og hurtighet som var Erik Brofoss’styrke. I kasteøvelsene, som krevde tyngde og kraft, var ikke resultatene like gode. Han hadde planer om å satse på tikamp, men sa seinere i livet at han ikke hadde kropp til øvelser som diskos, slegge og kule.

Noen år seinere mente han at han burde ha satset mer på lengdehopp. Der satte han sin personlige rekord allerede i 1928, da han hoppet 6,96 under et stevne i Tønsberg. «Hadde jeg vært ung i dag hadde jeg satset på bare en eneste øvelse: lengdehopp. Det var en øvelse som passet meg godt.»19

Læremester for Brofoss var lederen for friidrettsgruppen i Kongsberg Idrettsforening, adjunkt Petter Auerdahl. Han var også lærer på middelskolen i Kongsberg. Rundt Auerdahl ble det skapt et miljø av unge gutter som drev det langt i idretten. Da Auerdahl fylte 70 år i 1959, tok Erik Brofoss initiativ til å hylle en mann som hadde betydd så mye for dem. Han samlet mange av de gamle idrettskameratene og jubilanten Auerdahl hjemme hos seg selv i Oslo til feiring og utveksling av gamle idrettsminner.

Toppidrettskarrieren ga Erik Brofoss mye. Han mottok 50 medaljer fra ulike konkurranser – de fleste fra kretsmesterskap. Han lærte seg systematisk trening og utviklet vilje til å stå på til det ytterste. Den ga ham også en styrke og utholdenhet som seinere tok pusten fra mange av hans medarbeidere og kolleger. Når Erik Brofoss ble spurt om hva idretten hadde gitt ham, svarte han alltid «tæl».

Toppjurist uten jobb

Erik Brofoss ville ha mer utdannelse etter artium. Verken han selv eller foreldrene visste mye om studietilbud, og det var rektoren på gymnaset i Kongsberg som anbefalte juss. Det ble oppfattet som et «brødstudium», der mulighetene til å få arbeid ble regnet som gode. Både Erik selv og foreldrene trodde det var en trygg vei til en god jobb.

Han begynte å studere på det juridiske fakultetet ved Universitetet i Oslo høsten 1928. Det var ingen offentlig studiefinansiering, og han ville gjøre unna studiene så raskt som mulig. Det var ingen formell normering av studietid, men det vanlige var å bruke fire år.20 Brofoss la opp til å ta endelig eksamen etter tre år. For å gjennomføre på så kort tid måtte det en ekstraordinær arbeidsinnsats til. Selv om han var midt i sin mest aktive idrettskarriere, gjennomførte han planen med glans.

Andre aktiviteter måtte imidlertid settes til side. Han holdt seg unna de store politiske aktivitetene blant studentene i disse årene. De radikale studentene i den kommunistiske organisasjonen Mot Dag dominerte studentpolitikken. Brofoss engasjerte seg ikke og vanket ikke i Studentersamfunnet. Han følte seg heller aldri tiltrukket av «Menigheten», som han kalte Mot Dag-gruppen.21

Med hard innsats tok han våren 1931 sin embetseksamen og var en av de tre som fikk «Står til laud» blant de over hundre som besto. Karakteren hang så høyt at det ble regnet som uvanlig at så mange som tre fikk den.22

Han hadde trodd juridisk embetseksamen med meget gode karakterer skulle gi muligheter til en sikker jobb. Det ble en skuffelse. Det fantes rett og slett ikke ledige stillinger for nyutdannede jurister. I statens tjeneste var det full stopp i nyansettelser. Han hadde heller ikke familieforbindelser som kunne hjelpe. I disse årene kunne det stå «stilling ledig»-annonser i avisene med teksten: «Bud søkes. Helst med sykkel og juridisk embetseksamen.»

Han var ikke den eneste som ble rammet. Våren 1931 hadde krisen etter børskrakket i New York i 1929 slått inn i Norge. Det ble full stopp i hele det økonomiske livet med massearbeidsledighet og sosial nød.

I mange måneder gikk han uten fast jobb, men han klarte å skaffe seg midlertidige jobber som ga litt inntekt til livsopphold. Den første sommeren hadde han et kortvarig engasjement som friidrettstrener i Troms friidrettskrets. Han kom til Tromsø 7. juni og hadde flere uker med instruksjon både i Sørreisa, Tromsø og Harstad.23 Samtidig søkte han på alle juriststillinger som ble lyst ledig. Etter nesten et år fikk han i midten av mars 1932 en midlertidig jobb som bestyrer for sakfører S. Berglands advokatforretning i Kviteseid i Vest-Telemark. Det var hans første jobb som jurist.

Bergland hadde sin advokatforretning i Sandefjord, med en filial i Kviteseid. Den ville han avvikle og trengte en ung jurist til å ta hånd om det. Dette engasjementet varte bare ut året.24 Erik Brofoss var blitt kjent på stedet og fikk etter jul tilbud om jobb som timelærer ved den private middelskolen på Kvitsund i Kviteseid.

I september 1933 fikk han sin store sjanse da stillingen som dommerfullmektig hos sorenskriveren i Kviteseid ble lyst ut. Det var et åremål på tre år og ble regnet som en god opplæringsstilling for jurister. Det var stor konkurranse om stillingen, men med noen måneders praksis som advokat, gode attester fra sakfører Bergland og glimrende karakterer, så han optimistisk på mulighetene.25 Like før jul i 1933 ble Erik Brofoss ansatt som dommerfullmektig hos sorenskriver S. Wichstrøm i Vest-Telemark. Bedre julegave kunne han ikke få.

Han delte skjebne med mange andre i disse vanskelige årene. Og han glemte det aldri. Et samfunn med full sysselsetting, og helst mangel på arbeidskraft, ble et stort mål for Erik Brofoss.

Telemark i tvangsauksjonenes tid

I den lille bygda Kviteseid kjente alle hverandre, og den lange og tynne dommerfullmektigen vakte oppsikt i bygda. Det ble spurt hvordan han egentlig var. «Jau, han er lang og turr som sumaren tjugesju», ble det svart. Erik Brofoss likte godt å fortelle om denne beskrivelsen av seg selv.26

Da han kom til Kviteseid i 1932, var det 3218 innbyggere i kommunen og både prosten og sorenskriveren holdt til der. Telemarkskanalen mellom Skien og Dalen var den viktigste transportåren i distriktet og kanalbåtene hadde stoppested i Kviteseid. Det gjorde bygda til et senter i Vest-Telemark.

Hele Vest-Telemark ble hardt rammet av de sosiale og økonomiske problemene i begynnelsen av 1930-årene. Bønder og småbrukere hadde hatt gode inntekter under første verdenskrig og hadde investert stort og lånt mye penger under og like etter krigen. Da var prisene på tømmer og jordbruksvarer gode og optimismen stor. Etter krakket i 1929 falt prisene på jordbruksvarer kraftig, og i 1931 slo problemene innover Bygde-Norge.

Sentralbanksjef Nicolai Rygg førte samtidig en konsekvent politikk for å bringe den norske kronens verdi opp til gullstandarden etter den sterke inflasjonsbølgen under første verdenskrig.27 Deflasjonen førte til at lånene ble tyngre å bære og for mange ble det umulig å klare utgiftene til renter og avdrag. Da kom det en bølge av tvangsauksjoner og bare i 1932 ble det krevd tvangsauksjon på over 30 000 bruk i Norge. I årene fram til 1935 kom det krav om tvangsauksjon på over 100 000 bruk.28

Telemark ble hardest rammet og i Kviteseid og nabokommunene Bø og Seljord var det aller verst. Hver femte gårdbruker og hver tredje småbruker i Telemark hadde gjeld som oversteg 100 prosent av beregnet formue.29

Tvangsauksjonene preget Brofoss’ virke som dommerfullmektig. Store deler av arbeidet hans besto i administrasjon av tvangsauksjoner. Han tok imot begjæringer om tvangsauksjon fra de lokale sparebankene, stadfestet bud og sendte begjæringer om tvangsutkastelse videre til lensmannen. Det var et dystert arbeid.

Det fantes knapt kjøpere til de gårdene som gikk på tvangssalg. Det var få som hadde mulighet til å kjøpe, og det ble også ansett som umoralsk å kjøpe gårder på tvangssalg. Bare en fjerdedel av de gårdsbrukene som ble krevd tvangssolgt ble faktisk solgt.30 I praksis fungerte tvangsauksjonene som en slags gjeldsordning.31 Likevel ble det en dyp ydmykelse for de som ble rammet, og det skapte en bitterhet som preget bygdene i generasjoner.

Når det kom til utkastelse, kunne det bli dramatisk. Da måtte lensmannen og hans folk fjerne brukeren og familien fra gården med makt. I juli 1934 ble eieren av bruket Bjåland i Morgedal og familien tvangsutkastet av lensmannsfolkene i bygda. Det vakte sterke reaksjoner i hele Vest-Telemark og flere hundre mennesker møtte fram for å vise sin sympati. Det kom både tilrop og kommentarer fra de frammøtte, og det skal også ha blitt litt knuffing. Lensmannen reagerte på protestene og de mest aktive ble anmeldt. Politimesteren i Telemark skrev ut bøter på 20 kroner (subsidiært 9 dagers fengsel) for syv av de ivrigste demonstrantene. Det var en anselig sum for folk som ikke eide nåla i veggen. Bøtene ble ikke godtatt og saken kom opp for retten.32

Den unge dommerfullmektigen Erik Brofoss skulle administrere saken, og overrettssakfører Olav Lien, som selv hadde vært blant demonstrantene, var forsvarer. Han fikk med seg høyesterettsadvokat Johan B. Hjort fra hovedstaden, som var regnet som en av landets mest skarpskodde advokater.33

Rettssaken samlet selvsagt stor interesse og rettslokalet var stappfullt. Brofoss hadde sympati for de protesterende bøndene, men loven var ikke til å komme forbi og utkastelsen var rettmessig gjennomført. Brofoss satte straffen så lav som loven i det hele tatt ga mulighet til. Fem av de tiltalte ble frikjent og to av dem fikk bot på 15 kroner.

Politimesteren i Telemark var opprørt over at dommen ikke viste tilstrekkelig respekt for politimyndigheten og anket saken til Høyesterett. Der ble dommen stående, og Erik Brofoss var stolt over det.34

Gjeldskrisen i bygdene førte også til politiske reaksjoner. En ny politisk bevegelse – «Bygdefolkets Krisehjelp» – ble dannet høsten 1931 og fikk et tyngdepunkt i Vest-Telemark og Kviteseid. Sakfører Olav Lien i Kviteseid, som hadde vært forsvarer for demonstrantene i Morgedal, ble leder i organisasjonen på landsplan. Bygdefolkets Krisehjelp fikk en eksplosiv vekst og medlemstallet ble anslått til mellom 8000 og 12 000. Organisasjonen skulle arbeide for å lette gjeldsoppgjørene og hindre at gårdbrukerne måtte forlate sine eiendommer. Det ble satt i gang massemobilisering mot tvangsauksjonene og boikott av folk som kjøpte eiendommer på tvangsauksjon.

Mange mente at organisasjonen hadde fascistiske drag i seg og hadde fellestrekk med den finske Lappo-bevegelsen.35 Styreformannen, storbonden David Seierstad fra Toten, skal etter manges mening ha hatt sympatier i en slik retning. Det var imidlertid også noen som mente Arbeiderpartiet burde samarbeide med Bygdefolkets Krisehjelp. En av dem var den tidligere NKP-formannen Olav Scheflo, som hadde gått tilbake til Arbeiderpartiet og blitt redaktør i partiavisen Sørlandet i Kristiansand.36 Han argumenterte for samarbeid med Bygdefolkets Krisehjelp på landsmøtet i Arbeiderpartiet i 1933.

Sakfører Olav Lien hadde opprinnelig vært medlem av Arbeiderpartiet. I Kviteseid Arbeiderparti var det stor skepsis til Bygdefolkets Krisehjelp, og på et medlemsmøte i 1932 ble Lien ekskludert. Han søkte da samarbeid med Nasjonal Samling og partiets leder Vidkun Quisling, som var fra Fyresdal. Resultatet ble at Bygdefolkets Krisehjelp og Nasjonal Samling stilte fellesliste i Telemark til stortingsvalget i 1933, med Olav Lien på førsteplassen. På forhånd var det mange som trodde felleslista kunne gjøre det godt, og Quisling hadde mange tilhengere i sitt hjemfylke.

Valget i 1933 ble en stor skuffelse for Nasjonal Samling. Partiet fikk ingen representanter på Stortinget. I Kviteseid fikk felleslista 349 stemmer og hadde nest størst oppslutning etter Arbeiderpartiet, som fikk 639 stemmer.37 Olav Lien fikk derfor heller ingen plass på Stortinget, og Bygdefolkets Krisehjelp gikk etter dette mer eller mindre i oppløsning. Lien gikk inn i Nasjonal Samling under krigen, og fikk en landssvikdom etter krigen.

Brofoss fulgte krisen i bygdene i Telemark på nært hold og observerte hvordan den skapte en politisk bevegelse med fascistiske trekk.

Det som virkelig hadde gjort inntrykk på Erik Brofoss, var tvangsauksjonene og den økonomiske krisen i bygdene. Han stilte seg selv spørsmålet: Hvordan er det mulig å føre en økonomisk politikk som får slike konsekvenser, og hvordan kan økonomien styres annerledes?

Til Oslo og sosialøkonomien

Erik Brofoss flyttet høsten 1935 til Oslo for å studere sosialøkonomi.38 Hans egne livserfaringer hadde vist at noe var fundamentalt galt i den økonomiske politikken. Han hadde sett hvordan tvangsauksjonene hadde drevet trauste telemarksbønder fra gård og grunn. I ungdommen hadde han opplevd at kamerater fikk støtte fra Kongsberg kommune for å flytte til Canada for å få jobb. Og på skoleveien hadde han sett ungdommer på nødsarbeid pukke stein for hånd mens steinknuseren sto ved siden av dem. Og han hadde selv gått arbeidsledig i mange måneder etter en juridisk embetseksamen han var stolt av.

Han mente dette ikke var resultater av uhell og tilfeldigheter, men av en økonomisk politikk som stred mot hans sunne fornuft. Han håpet å lære hvordan den økonomiske politikken kunne gi bedre resultater. Det var mer interessen for samfunnsøkonomien enn bestemte yrkesplaner som gjorde at han tok fatt på studiet.

Med juridikum fra før kunne Brofoss i henhold til den daværende studieordningen ta statsøkonomisk eksamen etter to års studier ved siden av jobben han hadde fått som sekretær i Rikstrygdeverket. Han var skuffet over økonomistudiet. Det var mye steiner for brød, sa han i et intervju i 1970.39

Som deltidsstudent hadde Brofoss små muligheter til å følge forelesningene på dagtid, og har selv sagt at han som student aldri fulgte en forelesning av den framtredende økonomen Ragnar Frisch. Han var i full jobb ved siden av studiet og brukte i stor grad kveldene, nettene og helgene til å arbeide med stoffet.40 Han trivdes ikke i jobben i Rikstrygdeverket. Juristenes oppgave var etter hans mening «å finne på juridiske begrunnelser for ikke å hjelpe folk».41 Det var en rolle han ikke fant seg til rette i, og etter et par år søkte han seg bort. Han fikk en stilling som sekretær ved Oslo likningskontor, og året etter avanserte han til avdelingssjef.42 Arbeidet besto i klagebehandling av skattesaker.

Det nye studieopplegget, som Ragnar Frisch hadde utviklet, ville nok ha innfridd flere av de forventningene han hadde til økonomistudiet. Frisch hadde kommet tilbake fra USA, og som nyansatt professor tok han fatt på planleggingen av et selvstendig embetsstudium i økonomi. I 1939 tok det første kullet embetseksamen etter den nye ordningen.

Det var mange nye ideer i omløp i den økonomiske vitenskapen i den siste delen av 1930-årene. De er sterkt knyttet til både nordmannen Ragnar Frisch og til de svenske økonomene Bertil Ohlin og Gunnar Myrdal, men først og fremst til den verdensberømte britiske økonomen John Maynard Keynes. Brofoss framhevet bestandig Frischs brosjyre «Sparing og cirkulationsregulering» fra 1932 som en sterk impuls.

John Maynard Keynes blir imidlertid regnet som den store fornyeren av økonomisk teori i 1930-årene. Hans hovedverk The General Theory of Employment, Interest and Money kom først i 1936, men hovedtrekkene i teoriene hans var allerede kjent gjennom andre verk.43

Tilsvarende arbeider ble gjort i den såkalte Stockholmsskolen, med Bertil Ohlin og Gunnar Myrdal som de fremste representanter.44 Både Ohlin og Myrdal utviklet teorier som hadde mye til felles med Keynes’. I Brofoss’ etterlatte papirer finnes Bertil Ohlins utredning om arbeidsløshet fra 1934.45 Hans eksemplar er fullt av understrekninger og utropstegn som viser at dette er en utredning som har vakt begeistring.

Han var fra før kjent med Ole Colbjørnsen og Axel Sømmes «En norsk treårsplan» som kom i 1933. Det var et politisk dokument og påvirket hans forståelse av økonomiske sammenhenger. Han fulgte også med stor interesse Colbjørnsens skribentvirksomhet i Arbeiderbladet og hans aktive agitasjon for en ny økonomisk politikk. Han mente Colbjørnsens «stubber», som han kalte det, hadde stor betydning for forståelsen av nye økonomiske teorier.

Hele denne litteraturen handlet om realøkonomiske forhold og hvordan økonomisk politikk kunne utvikles for å sikre økonomisk vekst og full sysselsetting. Instrumentene for den økonomiske politikken var ikke ferdig utviklet, og det var kanskje årsaken til at Erik Brofoss var skuffet over økonomistudiet.

Da Brofoss tok sin eksamen i 1938, fikk han fri fra jobben i Oslo kommune på selve eksamensdagene, men fikk ingen fridager til forberedelser. Han tok likevel en uvanlig god statsøkonomisk eksamen. Grensen for «Står til laud» var 2.15, og på skriftlig eksamen fikk han 2.16. Han håpet på at han skulle gjøre det enda bedre i den muntlige eksaminasjonen, der professor Ragnar Frisch var sensor, og dermed sikre seg en «Står til laud». Det skjedde ikke. Frisch ga for dårlig karakter i muntlig og Brofoss endte med 2.20. Det var en god «Kan få laud», men han var ikke fornøyd med det og irriterte seg lenge over karakteren Frisch hadde gitt ham.46

Inn i ekteskapet

Erik Brofoss ønsket også å komme nærmere kjæresten Kirsten Mari Enlien, som han hadde holdt sammen med fra han studere juss i Oslo.

Gjennom familien ble han kjent med Kirsten Mari. Hun var datter av hans eldre kusine, Olufine Enlien. Hun bodde på Grønland og var gift med skomakermester Kristian Enlien.47 Han ble invitert på søndagsmiddag hos dem, og på den andre siden av middagsbordet satt deres datter Kirsten Mari. Hun var 17 år gammel og han var 20 år. Når og hvordan det ble noe mer enn familiesammenkomster, forteller historien ikke noe om, men de to fikk i hvert fall et godt øye til hverandre. De holdt mer og mer sammen og ble etter hvert et par.

Da han bodde i Kviteseid, kom kjæresten ofte på besøk og han tok turer til Oslo. Hun var blitt telegraffullmektig og hadde fått seg jobb på Rikstelefonen i Oslo. Seinere betraktet de tida i Kviteseid som en av de fineste periodene i livet.48

Da han kom tilbake til Oslo, ble de samboere og bosatte seg i en leilighet i Majorstuveien 38.49 Hun arbeidet skift på Rikstelefonen og han brukte all sin tid på arbeid og studier.

I 1938 nærmet han seg avslutningen på økonomistudiet og det betød at de kunne leve et mer vanlig samliv. Da tok Kirsten Mari og Erik skrittet inn i ekteskapet. Etter datidas skikk var de begge godt voksne da de giftet seg. Han hadde fylt 30 år og hun var 27.

I Brofoss’ familie fortelles fortsatt historien om hans strenge krav til seg selv som saksbehandler. Det kunne skape misforståelser i ekteskapet, men forteller mye om den rettskaffenheten som preget hele hans virke.

En gang hadde han behandlet en klage fra en skatteyter, som fikk omgjort likningen til sin fordel. Mannen var så takknemlig at han sendte en blomsterbukett hjem til Brofoss. Den nygifte Kirsten tok imot buketten og trodde det var ektemannen som hadde sendt blomster til henne. Da han kom hjem, fikk hun beskjed om at det slett ikke var han som hadde sendt blomstene, men en glad skatteyter. Erik Brofoss ville ikke ha noen form for gjenytelse fra en skatteyter og returnerte buketten til avsenderen.50 Historien om den lidenskapelige rettskaffenheten og den skuffede ektefellen lever videre i familien.

De hadde håpet å få mer tid til hverandre etter at han ble ferdig med økonomistudiet, men det gikk ikke helt som de hadde ventet. Kombinasjonen av arbeid og intense studier hadde tatt hardt på og han fikk et alvorlig hjerteanfall bare 30 år gammel. Han ble sengeliggende i tre måneder og sa selv at det var et resultat av at han var overarbeidet.51 Han hadde ingen slike helseproblemer seinere, selv om det alltid var lange og krevende arbeidsdager.

Erik Brofoss og hans kone levde sammen i over 40 år. De var tett knyttet sammen og han var veldig avhengig av henne. Hun var den sosialt sterke som holdt familie og venner sammen, mens han var tilbaketrukket og privat som person.52

